**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.07.2022, ora 08.00 – 09.07.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 09.07.2022, ora 07.00**

**RÂURI**

**Debitele au fost în general în scădere, exceptând cursurile mijlocii și inferioare ale Someșului, Mureșului, Oltului, Vedei, cursurile inferioare ale Jiului și Argeșului, unde au fost în creștere prin propagare și râurile din bazinele hidrografice: Nera, Cerna, Ialomița, Bârlad, cele din Dobrogea, afluenții Jiului și Prutului mijlociu și inferior, bazinele superioare ale Vișeului, Izei, Someșului, Mureșului, Timișului, Bârzavei, Carașului, Vedei și bazinul superior și mijlociu al Argeșului, unde au fost relativ staționare.**

**Scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri s-au înregistrat pe unele râuri din bazinele superioare ale Vișeului, Someșului Mare, Mureșului, Begăi, Timișului, Bârzavei, Carașului, Nerei, Cernei, Motrului și pe unii afluenți ai Mureșului din județul Hunedoara, ca urmare a precipitațiilor sub formă de aversă căzute în interval.**

**Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-50%, mai mari (în jurul și peste normalele lunare) pe unii afluenţi ai Moldovei (Ozana), Bistriţei (Neagra, Cracău) şi Trotuşului (Uz şi Asău) și pe unii afluenţi din bazinul inferior al Argeșului și din bazinul superior al Ialomiței şi mai mici (sub 30%) pe râurile din bazinele hidrografice: Iza, Tur, Crasna, Barcău, Crișuri, Arieș, Târnave, Bistra, Moravița, Nera, Râul Doamnei, Râmnicu Sărat, Bârlad, Jijia, unii afluenți ai Oltului, cursurile Siretului, Prutului și pe unele râuri din Dobrogea.**

**În interval a fost emisă o ATENȚIONARE HIDROLOGICĂ pentru fenomene imediate.**

**A fost în vigoare ATENȚIONAREA HIDROLOGICĂ nr. 39 din 08.07.2022, până la ora 24:00.**

**Nivelurile pe râuri la stațiile hidrometrice se situează sub COTELE DE ATENȚIE.**

**Debitele vor fi în general în scădere, exceptând cursurile inferioare ale Someșului, Mureșului, Oltului și Argeșului, unde vor fi în creștere prin propagare și râurile din bazinele hidrografice: Vișeu, Iza, Someșul Mare, Bega, Timiș, Bârzava, Moravița, Caraș, Nera, Cerna, Jiu, Bârlad, cele din Dobrogea, bazinele superioare ale Someșului Mic, Crișurilor, Arieșului, Mureșului și bazinul mijlociu și inferior al Prutului, unde vor fi staționare.**

**Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite pe unele râuri mici din zonele de deal și munte, mai ales pe cele din sud-vestul și centrul țării, ca urmare a precipitațiilor sub formă de aversă prognozate.**

**Nivelurile pe râuri la stațiile hidrometrice se vor situa sub COTELE DE ATENȚIE.**

**DUNĂRE**

**Debitul la intrarea în ţară (secţiunea Baziaş) în intervalul 08-09.07.2022 a fost în scădere, având valoarea de 3000 m3/s, sub media multianuală a lunii iulie (5350 m3/s).**

**În aval de Porţile de Fier debitele au fost în scădere pe sectorul Gruia-Calafat, în creștere pe sectorul Bechet-Călărași și relativ staționare pe sectorul Cernavodă-Tulcea.**

**Debitul la intrarea în ţară (secţiunea Baziaş) va fi în scădere (2800 m3/s).**

**În aval de Porțile de Fier debitele vor fi în scădere pe sectorul Gruia-Corabia, în creștere pe sectorul Turnu Măgurele-Isaccea și staționare la Tulcea.**

**Alimentări cu apă**

**A.B.A. Argeș-Vedea**

**Toți consumatorii sunt alimentați normal.**

**Alimentarea cu apă a municipiului București:**

**-r. Argeș: Ac. Zavoiul Orbului 25.0 mc/s;**

**-r. Dâmbovița: ac. Văcărești: 7 mc/s;**

**-CA2: 2.0 mc/s;**

**-Deriv. Mircea Vodă: 1,2 mc/s.**

**A.B.A. Prut-Bârlad**

**Județul Vaslui:**

**Se mențin prevederile „Planului de restricții și folosire a apei în perioade deficitare”, astfel:**

**\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.**

**Judeţul Iași:**

**Se aplică situaţia de restricţii în alimentarea cu apă pentru piscicultură la folosinţele:**

**\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricţiilor.**

**\* SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor.**

**\* SC MIHPES SRL Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.**

**A.B.A. Crişuri**

**Debitul râului Barcău în secţiunea Nuşfalău este de 0.36 mc/s.**

**Debitul râului Crişul Alb în secţiunea Crişcior este 0.37 mc/s.**

**A.B.A. Jiu**

**Începând cu data de 17.05.2022 a fost oprită alimentarea cu apă a conductei de aducțiune Priza Câmpu lui Neag (Buta)- Baraj Valea de Pești pentru efectuarea lucrărilor de înlocuire a acesteia.**

**A.B.A. Dobrogea-Litoral**

**Având în vedere atingerea pe sectorul Chiciu (km 375)- Izvoarele (km 345)- Cernavodă (km 298)-Hârşova (km 238) a nivelului, respectiv a debitului Fluviului Dunărea corespunzătoare fazei de atenţionare/ avertizare conform prevederilor planului de restricţii și folosirea a apelor în perioadele deficitare pentru BH Dunăre 2021- 2025, va fi instituită faza de atenționare/avertizare de către A.B.A. Buzău-Ialomița, A.B.A. Prut și S.G.A. Tulcea pentru folosințele se alimentează cu apă din fluviul Dunărea, de la Chiciu (km 375) -Isaccea– Tulcea- braț Chilia- braț Sulina.**

**2. Situaţia meteorologică în intervalul 08.07.2022, ora 08.00 –09.07.2022, ora 06.00**

**În ţară vremea s-a încălzit în cea mai mare parte a teritoriului; excepție au făcut doar zone restrânse din sud-vest. Cerul a avut înnorări temporar accentuate după-amiaza și seara, când s-au semnalat averse și descărcări electrice local la munte și în Oltenia, pe arii restrânse în Banat și izolat în Muntenia, Dobrogea, Crișana și vestul Transilvaniei. Cantitățile de apă au depășit pe alocuri 20...25 l/mp, iar pe raza județului Vâlcea a fost consemnată grindină. În rest cerul a fost variabil, cu nebulozitate și ploi noaptea în vest și sud-vest. Vântul a suflat slab și moderat, cu unele intensificări pe crestele montane, iar trecător și la intensități mai mici și în Dobrogea. Temperaturile maxime s-au încadrat între 24 de grade la Dedulești, Joseni și Polovragi și 32 de grade la Tulcea, Gorgova și Jurilovca, iar la ora 06 se înregistrau valori termice cuprinse între 8 grade la Întorsura Buzăului și 23 de grade la Constanța-dig.**

**Observaţie: în intervalul de diagnoză au fost în vigoare 7 mesaje de avertizare cod portocaliu pentru fenomene meteorologice periculoase imediate, 3 emise de către SRPV Craiova, 2 emise de către CNPM pentru SRPV Craiova și SRPV Timișoara și câte 1 emisă de către SRPV Timișoara și SRPV Constanța.**

**La Bucureşti vremea s-a încălzit față de intervalul anterior, astfel încât a devenit călduroasă la amiază. Cerul a fost variabil, iar vântul a suflat slab și moderat. Temperatura maximă a fost de 30 de grade la Afumați și 31 de grade la Filaret și Băneasa, iar la ora 06 se înregistrau 17 grade la Afumați, 19 grade la Băneasa și 20 de grade la Filaret.**

**3. Prognoza meteorologică în intervalul 09.07.2022, ora 08.00–10.07.2022, ora 8.00**

**În ţară vremea va fi călduroasă în sud-est și în general normală termic în rest. Cerul va fi variabil, cu înnorări temporar accentuate și averse local în zonele montane și submontane precum și în sud-vest și centru, pe arii mai restrânse în extremitatea de sud-est și izolat în rest. Pe alocuri, mai ales după-amiaza și seara, ploile vor avea și caracter torențial, cantitățile de apă vor depăși 20...25 l/mp, se vor semnala descărcări electrice și vor fi condiții de grindină. Vântul va sufla slab și moderat, cu unele intensificări, rafale de 45...55 km/h, în Moldova, Dobrogea și jumătatea de est a Munteniei. Temperaturile maxime se vor încadra între 22 și 32 de grade, iar cele minime între 9 și 21 de grade.**

**La Bucureşti vremea va fi caldă. Cerul va fi variabil, cu unele înnorări în partea a doua a intervalului, dar probabilitate redusă pentru fenomene specifice instabilității atmosferice. Vântul va sufla slab și moderat, cu unele intensificări ziua. Temperatura maximă va fi de 30...32 de grade, iar cea minimă de 15...17 grade.**

***II. CALITATEA APELOR***

**Pe râurile interioare**

**A.B.A. Crișuri revine cu informaţii despre posibila poluare cu ape reziduale a râului Crișul Repede semnalată în data de 06.07.2022, la ora 12:05, pe sectorul dintre Hotel Continental şi Restaurantul Rivo din municipiul Oradea, jud. Bihor. În urma investigaţiilor de la faţa locului fenomenul de poluare nu s-a confirmat.**

**S.G.A. Suceava revine cu informaţii despre mortalitatea piscicolă observată pe râul Suceava în zona comunei Ipotești în data de 01.07.2022, ca urmare a evacuării de ape uzate epurate necorespunzător de la stația de epurare ACET S.A. a municipiului Suceava, calitatea râului fiind degradată semnificativ de la clasa a II-a și a III-a la clasa a V-a de calitate. Impactul evacuărilor apelor uzate epurate necorespunzător asupra râului Suceava a fost accentuat de debitul scăzut al acestuia (4,04 mc/s), cât și de debitul mare de ape uzate (0,3 mc/s). Concentrațiile mari de substanțe nutritive, azot și fosfor evacuate au determinat eutrofizarea masivă a cursului de apă, cu proliferarea puternică a algelor, ceea ce a condus la scăderea concentrației de oxigen dizolvat în apă până la un nivel ce nu a mai permis desfășurarea vieții acvatice.**

**În urma verificărilor și analizelor probelor de apă prelevate în zilele ulterioare s-a constatat că funcţionarea staţiei de epurare a municipiului Suceava s-a îmbunătăţit. Calitatea apei râului Suceava pe tronsonul unde a avut loc fenomenul de mortalitate piscicolă a trecut de la clasa a V-a la clasa a III-a de calitate. Acest lucru s-a datorat atât îmbunătăţirii procesului de epurare, cât și creșterii debitului râului la 17,9 mc/s.**

**La verificarea pe teren nu au mai fost observaţi pești morţi.**

**S.G.A. Suceava a sancționat ACET S.A. Suceava cu amendă în valoare de 35 000 lei.**

**Pe fluviul Dunărea și pe Marea Neagră nu au fost semnalate evenimente deosebite.**

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului informează că din rezultatele analizelor efectuate în data de 07.07.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).**

1. **În domeniul solului şi vegetaţiei**

**Garda Forestieră Timișoara informează că în data de 07.07.2022, la ora 17:00, s-a produs un incendiu în zona comunei Giroc, pe raza Ocolului Silvic Lunca Timiș, jud. Timiș (fond forestier proprietate de stat). Acesta a afectat o suprafaţă de 6,5 ha de litieră și a fost stins în data de 08.07.2022, la ora 04:45, de către personalul silvic, pompieri (militari și civili), poliţiști și cetăţeni.**

**G.N.M.-C.J. Constanța informează că în data de 08.07.2022, în jurul orei 15:30, pe drumul județean 226 dintre orașul Năvodari și comuna Corbu s-a produs un accident rutier în care a fost implicat un autovehicul care transporta cca 24 t de uree ambalată în big bags-uri cu capacitatea de o tonă. În urma accidentului doi saci s-au degradat, iar o cantitate mică de uree s-a împrăștiat în jurul autovehiculului. I.S.U. Dobrogea și Poliția Locală au delimitat perimetrul și au luat măsuri de limitare a efectelor incidentului.**

**3. În domeniul supravegherii radioactivităţii mediului**

**Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.**

**4. În municipiul Bucureşti**

**În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.**

**Direcția Comunicare**